Ligte boodskap vir Madiba
Norman Brown se "Word Gesond"- en "Happy Birthday"-boodskappe wat hy met dekoratiewe ligte vervaardig het
Die man wat vir die vervaardiging van al Gansbaai se Kersliggies (buiten die ouer tipes) verantwoordelik is, Norman Brown, woon in Oos-Londen. 'n Vriend van hom in Gansbaai en met wie hy al jarelank saamwerk, Danie Maree (Snr Bestuurder Elektro Tegniese Dienste van Gansbaai Munisipaliteit), het Gansbaai Courant laat weet dat Norman 'n besonderse "Word Gesond" boodskap teen die heining van sy woning aangebring het.
Die boodskap is in die vorm van gekleurde, dekoratiewe ligte (soos Kersliggies) wat deur hom met 200 meter koordligte vervaardig is. Die boodskap lui: "Get Well Madiba", met bykomende en gepaste dekoratiewe ligvorms, ingesluit 'n verligte ster. "The idea for the message was inspired by Madiba's love for children and the enlightenment Mandela brought to the country during times of darkness," het Norman gesê. Danie sê Norman het 'n passie vir dit wat hy met dekoratiewe beligting doen. "Daar bestaan geen twyfel dat die Madiba-boodskap teen Norman se heining met 'n passie, asook met 'n diepliggende boodskap vervaardig is nie," sê Danie.
Nou pryk daar ook 'n groot "Happy Birthday"-boodskap van Norman oor een van Oos-London se strate. Norman se ligte vervaardigingsbesigheid vervaardig al vir die afgelope 15 jaar dekoratiewe ligte. Nog uitstaande voorbeelde van Norman se dekoratiewe "ligkuns", is drie 32-meter sokkerballe in Port Elizabeth vir die 2012 Wêreld Sokkerbeker, die enorme vistreiler oor Gansbaai se hoofstraat en 'n portret van Madiba by die Nelson Mandela Museum in Mathatha.
Hierdie en vele ander dekoratiewe werk met ligte, het hom die naam van "Mr Lights" besorg. Danie sê, naas Gansbaai se Kersliggies, het Norman ook 'n groot gedeelte van Hermanus en Kleinmond se Kersliggies vervaardig. "Dit is ook interessant om te meld dat Norman net gedurende die afgelope 22 maande sowat 124,000 kilometer afgelê het om Kersliggies af te lewer."